  Анжелика Тихонова корреспондент Башкириын финн-угор калыкъёслэн йӧскалык лулчеберетсыя «Самоцветы Прикамья» элькун фестиваль улсын удмурт нылашъёслы «Чеберай-2020» онлайн вожвылъяськон ортчоз. Отчы Удмуртиысь но нылъёс пыриськыны быгато. Со сярысь ивортодэтъя «Удмуртия» агентстволэн корреспондентэзлы Башкириысь Татышлы ёросысь лулчеберетъя управлениен кивалтӥсь Альфия Шайнурова вераз. Вожвылъяськон удмурт сям-йылолъёсты вӧлмытон, удмурт нылашъёслэсь чеберлыксэс возьматон, быгатонлыкъёссэс усьтон, удмурт егитъёсты творческой уже кыскон понна радъяське. Туэ отчы Удмуртиысь но нылашъёс пыриськыны быгатозы. Туэ вожвылъяськон онлайн амалэн ортче бере, луонлыкъёсмы паськытгес луизы, соин ик пыриськыны выжызыя удмурт луись но асьсэды яркыт, быгатонлыко, аспӧртэм лыдъясь нылашъёс быгатозы. Ваньзэсты ик ӧтиськом Альфия Шайнурова, Башкириысь Татышлы ёросысь лулчеберетъя управлениен кивалтӥсьВожвылъяськонэ 16-25 аресъем нылашъёс пыриськыны быгато. Соослы визитказэс, йӧскалык сиён пӧрамзэс, творческой быгатонлыкъёссэс, удмурт йӧскалык дӥськутэн но ӝыт дэремен ветлэмзэс возьматоно. Ваньзэ сое радъясьёслы видеое гожтыса келяно. Ужъёсты 6-тӥ шуркынмонозь tatcheberay@mail.ru электрон почтае кутозы. Куронъёсын пыр-почгес чӧлсконпусъя тодматскыны луэ. Нылашъёслэсь ужъёссэс Башкириысь лулчеберетъя министерствоысь, Калык творчествоя юртысь, Удмуртъёслэн историяя но лулчеберетъя центрысьтызы, удмуртъёслэн йӧскалык центрысьтызы ӧнерчиос дунъялозы. Ужъёсын огшоры учкисьёс но тодматскыны быгатозы. Соосты радъясьёслэн мерлыко вотэсъёсысь бамъёсазы поттозы. Вормисе потэм нылашез «Мисс Удмуртская красавица - 2020» нимен пусъёзы. Озьы ик, «Первая вице-мисс Удмуртская красавица – 2020», «Вторая вице-мисс Удмуртская красавица - 2020», «Третья вице-мисс Удмуртская красавица - 2020» нимъёсты басьтӥсьёсты шараялозы. Со сяна, Татышлы ёросысь лулчеберетъя но шутэтсконъя центрлэн «ВКонтакте» мерлыко вотэсысь бамаз нылъёс понна куара сётон радъяськоз. Солы йылпумъянъёсъя вормисьлы «Приз зрительских симпатий» сётозы. Вормисьёсты офлайн амалэн пусъёмы. Нылашъёсты ӧтеммы ик потэ. Пумиськонэз луонлыкъёсъя, вань куронъёсты быдэсъяса, радъяломы Альфия Шайнурова, Башкириысь Татышлы ёросысь лулчеберетъя управлениен кивалтӥсьАльфия Шайнуровалэн верамезъя, финн-угор калыкъёслэн йӧскалык лулчеберетсыя «Самоцветы Прикамья» элькун фестиваль Башкириын кык арлы огпол ортче. Со улсын удмурт нылашъёслы вожвылъяськон нырысьсэ радъяське. Кык ар талэсь азьло пор чеберайёсты бырйизы вал. Альфия Шайнуровалэн кылъёсызъя, удмурт нылашъёс понна вожвылъяськон ортчытыны юнме ӧз малпалэ, уго Башкириысь Татышлы ёросын улӥсьёс пӧлысь 25 процентлэсь тросэз удмуртъёс луо. Кивалтӥсь пусъе, азьвыл аръёсы фестиваль 4-5 нунал, ёросысь ёросэ выжылыса, ортчылӥз. Туэ коронавирус инфекци вӧлмонэн югдур ужрадэз озьы радъяны луонлык уг сёты. Соин ик фестиваль 12-тӥ шуркынмонэ ортчоз но видеоконференци герӟет амалэн радъяськоз. Со улсын ик «Чеберай-2020» вожвылъяськонэ пыриськисьёсын но вормисьёсын тодматозы. Программамы туж паськыт, малы ке шуоно финн-угор калыкъёс ми дорын трос. Ужрадэз усьтон Краснокамск ёросын ортчоз, бӧрысь площадка Калтаси ёросэ выжоз. Отын декоративно-прикладной искусствоя мастер-классъёс, адӟытон, ӧнерчиослэн вераськонъёссы луозы Альфия Шайнурова, Башкириысь Татышлы ёросысь лулчеберетъя управлениен кивалтӥсьТодэ вайытом, Удмуртиын та дыре покчи удмурт нылашъёслы «Чеберинка» вожвылъяськон мынэ.  Тегъёс: Удмуртия йӧскалыклулчеберет вожвылъяськон Башкирия удмуртъёс  